Keskustan kansanedustaja Joonas Könttä, 29, mainostaa sosiaalisessa mediassa ulkomaista peliyhtiötä.

Keskustan kansanedustaja Joonas Könttä. JOONAS KÖNTÄN FACEBOOK

Keskustan kansanedustaja Joonas Könttä julkaisi elokuussa kaksi blogia, joissa hän kyseenalaistaa valtion rahapelimonopolin ja sitä pyörittävän Veikkauksen toiminnan.

Köntän ensimmäisen blogin otsikko on Pelikoneet pois marketeista ja toisen Veikkaus viimein havainnut ongelmat.

– Veikkauksen toiminta on nostanut esiin rahapelimonopolin kaksinaismoralismin. Toiminta ei ole kestävällä pohjalla, vaikka yhtiö itse korostaa markkinointinsa tapahtuvan ”kestävällä ja vastuullisella tavalla”, Könttä kirjoitti 6. elokuuta.

Ensimmäisen bloginsa jälkeen Könttä jätti hallitukselle kirjallisen kysymyksen Veikkauksen toiminnan tarkastelusta.

Uhkapeliyhtiön lippalakki

Könttä ei ole ainoa kansanedustaja, joka on viime aikoina kritisoinut Veikkausta, mutta hän lienee ainoa kansanedustaja, joka on mainostanut ulkomaista uhkapeliyhtiötä sosiaalisessa mediassa.

Viime vuoden heinäkuussa Könttä julkaisi Facebookissa ja Instagramissa kuvan, jossa hän pitää käsissään koripalloa.

Kuvassa Köntällä on päässään vero- ja uhkapeliparatiisina tunnetulle Maltalle rekisteröityneen Unibetin lippalakki.

Instagramissa julkaistuun kuvaan Könttä on lisännyt aihetunnisteeksi myös Unibet.

Joonas Könttä ja Unibetin lippalakki heinäkuussa 2018. JOONAS KÖNTÄN FACEBOOK

Unibetin vieraana Ruisrockissa

Heinäkuussa 2017 Könttä julkaisi Instagramissa kuvan itsestään ja vihreiden varapuheenjohtajasta Fatim Diarrasta Ruisrockissa. Päässään Köntällä oli samainen Unibetin lippalakki.

Könttä sanoo Iltalehdelle olleensa kesällä 2017 Ruisrockissa Unibetin vieraana.

– Sain sen siellä Ruisrockissa Unibetiltä. En tiedä, olisiko se ehkä viiden euron arvoinen hattu, Könttä sanoo.

Ja sait ilmaiset liput festivaaleille?

– Joo.

Könttä ei koe lippalakin käyttämistä mainostamisena.

– Minulla on aika monen muunkin firman lippahattuja. Jos kaikki vaatteet koetaan mainostamiseksi, niin ei tässä oikein mitään voi pitää päällä.

Entä nämä Ruisrock-liput?

– Ihan samalla Veikkauskin on kestinnyt ihmisiä. En koe siinä epäselvyyttä. Ei minuun ajatuksiini vaikuta yksi Ruisrock-lippu.

Joonas Könttä ja Unibetin lippalakki heinäkuussa 2017. JOONAS KÖNTÄN INSTAGRAM

”Kysymys on pelikoneista”

Köntän mukaan hänen viimeaikainen Veikkaus-kritiikkinsä on kohdistunut pitkälti pelikoneiden sijoitteluun ja Veikkauksen johdon haluttomuuteen osallistua yhteiskunnalliseen keskusteluun.

– Olen vaatinut selvitystä Veikkauksen toiminnasta, mutta en ole ottanut vielä kantaa siihen, miten se kannattaisi järjestää. Kyllä tässä on kysymys näistä pelikoneista ja niiden sijoittelusta.

Voisitko käyttää julkisesti Veikkauksen lippalakkia?

– Voisin käyttää. En tiedä, onko heillä, mutta voisin käyttää.

Mutta käyttäisitkö oikeasti?

– No, jos saisin ja se olisi tyylikäs, niin voisin käyttää.

Könttä valittiin eduskuntaan kevään eduskuntavaaleissa. Hän oli ehdolla myös vuoden 2015 vaaleissa, mutta ei tullut valituksi.

Könttä toimii Jyväskylän kaupunginvaltuutettuna ja Keski-Suomen maakuntavaltuutettuna.

Julkkikset mainoskasvoina

Veikkauksella on yksinoikeus rahapelien toimeenpanemiseen Suomessa. Monopoli koskee myös rahapelien mainostamista.

Unibet ja muut ulkomaiset peliyhtiöt ovat kiertäneet tätä mainostamalla Suomessa näkyvillä televisiokanavilla, jotka toimivat ulkomailla ja käyttämällä mainoskasvoina suomalaisia julkisuuden henkilöitä, kuten Esa Tikkanen, Mika Häkkinen ja JVG.